রিয়াজ উদ্দিন আহমেদ (রাজনীতিবিদ)

রিয়াজ উদ্দিন আহমেদ নিজ এলাকায় ভোলা মিয়া নামে পরিচিত, যিনি বাংলাদেশের একজন রাজনীতিবিদ, আইনজীবী, মুক্তিযুদ্ধের সংগঠক ও প্রাক্তন মন্ত্রী এবং যিনি তৎকালীন রংপুর-১৩ ও রংপুর-১৫ এবং লালমনিরহাট-৩ আসনের সংসদ সদস্য ছিলেন। তিনি বাংলাদেশের চতুর্থ জাতীয় সংসদের ডেপুটি স্পিকার ছিলেন।

প্রাথমিক জীবন
রিয়াজ উদ্দিন আহমেদ ১৯২৩ সালের ২৪ অক্টোবর লালমনিরহাটে জন্মগ্রহণ করেন। তাঁর পিতার নাম দালাল উদ্দিন আহমেদ এবং মাতার নাম রহিমা বেগম। রিয়াজ উদ্দিন আহমেদের পিতা ছিলেন কুড়িগ্রামের একজন খ্যাতনামা উকিল। প্রাতিষ্ঠানিক শিক্ষা জীবনের শেষ পর্যায়ে তিনি ১৯৪৫ সালে কলকাতা বিশ্ববিদ্যালয় থেকে বি.এ পাশ করেন এবং আইন বিষয়ে ভর্তি হয়েও রাজনীতির সাথে সম্পৃক্ত হওয়ায় তিনি আর লেখাপড়ায় অগ্রসর হতে পারেননি।

রাজনৈতিক জীবন
রিয়াজ উদ্দিন আহমেদ একজন বাংলাদেশী আইনজীবী ও বাংলাদেশের মুক্তিযুদ্ধের সংগঠক ছিলেন। তিনি ৬ দফা আন্দোলন, ভাষা আন্দোলন ও বাংলাদেশের স্বাধীনতা যুদ্ধে  অংশগ্রহণসহ তৎকালীন সকল রাজনৈতিক কর্মকাণ্ডে সক্রিয় ভূমিকা রাখেন। ১৯৭০ সালের নির্বাচনে কুড়িগ্রাম-লালমনিরহাট আসনে তিনি মনোনয়ন লাভ করেন এবং পাকিস্তানের জাতীয় পরিষদের সদস্য নির্বাচিত হন। মুক্তিযুদ্ধের সময় তিনি কুড়িগ্রাম ও লালমনিরহাট অঞ্চলের লোকজনদের সংগঠিত করে একজন সক্রিয় সংগঠকের ভূমিকা পালন করেন। ১৯৭৩ সালের প্রথম জাতীয় সংসদ নির্বাচনে বাংলাদেশ আওয়ামী লীগের প্রার্থী হিসেবে তিনি তৎকালীন রংপুর-১৩ আসন থেকে সংসদ সদস্য নির্বাচিত হন।

পরবর্তীতে বাংলাদেশ জাতীয়তাবাদী দলে যোগ দিয়ে তিনি ১৯৭৯ সালের দ্বিতীয় জাতীয় সংসদ নির্বাচনে বাংলাদেশ জাতীয়তাবাদী দলের প্রার্থী হিসেবে তৎকালীন রংপুর-১৫ আসন থেকে সংসদ সদস্য নির্বাচিত হন। আবদুস সাত্তারের মন্ত্রিসভায় তিনি  প্রথমে শ্রম ও সমাজকল্যাণ মন্ত্রী এবং পরে কৃষি মন্ত্রী, শ্রম ও সমাজকল্যাণ মন্ত্রী হিসেবে দায়িত্ব পালন করেন।

১৯৮৮ সালের চতুর্থ ও ১৯৯১ সালের পঞ্চম জাতীয় সংসদ নির্বাচনে তিনি জাতীয় পার্টির প্রার্থী হিসেবে লালমনিরহাট -৩ আসন থেকে সংসদ সদস্য নির্বাচিত হন।  ১৯৮৮ সালের ২৫ এপ্রিল তাকে বাংলাদেশ জাতীয় সংসদের ডেপুটি স্পিকার হিসেবে নিয়োগ দেয়া হয়। তিনি ১৯৯১ সালের ৪ এপ্রিল পর্যন্ত উক্ত দায়িত্ব পালন করেছেন।

তিনি মোট পাঁচবার জাতীয় সংসদ সদস্য (এমপি) এবং মন্ত্রীসভায় চার বার পূর্ণ মন্ত্রী থাকার পর বাংলাদেশ জাতীয় সংসদের ডেপুটি স্পীকার হিসেবেও দায়িত্ব পালন করেন। রিয়াজ উদ্দিন আহমেদ এর নেতৃত্বে ১৯৮২ সালের ১৯ আগস্ট ঢাকাস্থ লালমনিরহাট জেলা বাস্তবায়ন কমিটি তৎকালীন প্রেসিডেন্ট এইচ.এম.এরশাদের সাথে সাক্ষাৎ করে লালমনিরহাটকে জেলায় উন্নীতকরণের দাবীনামা পেশ করেন। ফলস্বরুপ ১৯৮৪ সালের ১ ফেব্রুয়ারি বাংলাদেশ সরকারের তৎকালীন সমাজ কল্যাণ ও মহিলা বিষয়ক উপদেষ্টা (মন্ত্রী) ডঃ শাফিয়া খাতুন কর্তৃক উদ্বোধনের মধ্য দিয়ে লালমনিরহাট মহকুমা জেলা হিসেবে আত্মপ্রকাশ করে।

তিনি ১৯৯৭ সালের ৪ ফেব্রুয়ারি শেষ নিঃশ্বাস ত্যাগ করেন।

তথ্যসূত্র

লালমনিরহাট জেলার রাজনীতিবিদ
পঞ্চম জাতীয় সংসদ সদস্য
চতুর্থ জাতীয় সংসদ সদস্য
আবদুস সাত্তারের মন্ত্রিসভার সদস্য
বাংলাদেশের স্বাধীনতা যুদ্ধে জড়িত ব্যক্তি
প্রথম জাতীয় সংসদ সদস্য
দ্বিতীয় জাতীয় সংসদ সদস্য
লালমনিরহাট জেলার আইনজীবী
বাংলাদেশ আওয়ামী লীগের সাবেক রাজনীতিবিদ
বাংলাদেশ জাতীয়তাবাদী দলের সাবেক রাজনীতিবিদ
জাতীয় পার্টির রাজনীতিবিদ
বাংলাদেশের সাবেক মন্ত্রী
মৃত্যুর সাল অনুপস্থিত
মোশতাক আহমেদের মন্ত্রিসভার সদস্য
শেখ মুজিবুর রহমানের চতুর্থ মন্ত্রিসভার সদস্য
জিয়াউর রহমানের মন্ত্রিসভার সদস্য
এরশাদের মন্ত্রিসভার সদস্য
জাতীয় সংসদের ডেপুটি স্পিকার
১৯২৯-এ জন্ম
১৯৯৭-এ মৃত্যু
২০শ শতাব্দীর পাকিস্তানি আইনজীবী
কলকাতা বিশ্ববিদ্যালয়ের প্রাক্তন শিক্ষার্থী
বাংলাদেশ কৃষক শ্রমিক আওয়ামী লীগের রাজনীতিবিদ
শেখ মুজিবুর রহমানের তৃতীয় মন্ত্রিসভার সদস্য